מישל הווארד

מישל ג'אנין הווארד (אנגלית: Michelle Janine Howard; נולדה ב-30 באפריל 1960, בסיס חיל האוויר מארץ', ריברסייד, קליפורניה, ארצות הברית) היא אדמירל אשר כיהנה עד אוקטובר 2017 כמפקדת כוחות הצי האמריקאי באירופה ובאפריקה. סך הכוחות עליהם פיקדה מונה אלפי לוחמים השוהים בשטח ימי נרחב באירופה ובאפריקה. בנוסף שירתה בתפקיד מרכזי בנאט"ו. קודם לכן שירתה כסגנית ראש המבצעים הימיים (Vice Chief of Naval Operations) שהוא התפקיד השני בבכירותו בצי ארצות הברית. מישל הווארד היא האישה הראשונה שהגיעה לדרגה בכירה זו בארצות הברית.

ביוגרפיה
מישל הווארד סיימה בית ספר תיכון באורורה שבקולורדו. בהמשך, סיימה את האקדמיה הימית של ארצות הברית ואת בית הספר לפיקוד ומטה של צבא ארצות הברית. במהלך מלחמת המפרץ שירתה כקצינת מכונות בספינת תחמושת. ב-1996 מונתה לסגנית מפקד אוניית לוחמה אמפיבית. ב-1999, מונתה לפקד על אוניית לוחמה אמפיבית והייתה האישה האפרו-אמריקאית הראשונה שכיהנה בתפקיד זה. היא המשיכה בתפקידי פיקוד בצי וב-2007 הועלתה לדרגת אדמירל משנה מדרג נמוך. באפריל 2009 מונתה למפקדת כוח משימה למלחמה בשוד ימי לחופי סומליה. ביומה השלישי בתפקיד, נחטפה הספינה מראסק אלבמה והווארד פיקדה על המבצע לשחרורו של קפטן הספינה ריצ'רד פיליפס שנלקח כבן ערובה. ב-2010 מונתה למפקדת כוחות הצי השישי בים הבלטי. ב-2012 מונתה לסגנית מפקד פיקוד כוחות הצי והועלתה לדרגת תת-אדמירל. ב-1 ביולי 2014 הועלתה לדרגת אדמירל (4 כוכבים) ומונתה לסגנית מפקד המבצעים הראשי של צי ארצות הברית וכהינה בתפקיד עד לשנת 2016 כאשר הוחלפה על ידי ביל מוראן. ביוני 2016 מונתה למפקדת כוחות הצי האמריקאי באירופה ובאפריקה וכיהנה בתפקידה עד אוקטובר 2017. הווארד פרשה מהשירות בצי בדצמבר 2017.

לאחר פרישתה כיהנה בשנים 2018–2020 כפרופסור אורחת באוניברסיטת ג'ורג' וושינגטון. ב-2019 מונתה לדירקטורית בחברת IBM. ב-2020 הייתה חלק מצוות המעבר הנשיאותי של ג'ו ביידן במסגרת הערכות לכניסה לתפקידו.ב-2021 מונתה ליו"ר מועצת השמות של מחלקת ההגנה שתפקידה לתת שמות מחדש למתקנים המנציחים את קונפדרציית המדינות של אמריקה. ב-2022 מונתה לצוות המבקרים של האקדמיה הימית של ארצות הברית.

ביקור בישראל
ב-10 בינואר 2017 הגיעה הווארד לביקור בחיל הים הישראלי. הביקור היה דוגמה ליחסים החזקים הקיימים בין שני הציים. במהלך הביקור זרוע הים והמשלחת האמריקאית תכננו את שיתופי הפעולה הקרובים בין הכוחות, המשלחת האמריקאית ובראשה האדמירלית ביקרו בבסיס זרוע הים בחיפה ובבסיס הקומנדו הימי. האדמירלית נפגשה עם מפקד זרוע הים, אלוף אלי שרביט, ובכירים נוספים בזרוע.

ביקור המשלחת היה מיוחד בשל דרגתה הבכירה של ראש המשלחת.

גלריה

 קישורים חיצוניים 



 מישל הווארד באתר הצי האמריקאי


פרסום הביקור בישראל
 ברית אלמוג ואוראל אלחדד, הידוק קשרים עם הצי האמריקאי אתר חיל הים 12 בינואר 2017
 איציק וייס, ביקור מפקדת הכוחות הימיים האמריקאיים באירופה ובאפריקה בזרוע הים באתר חדשות4NEWS, 12 בינואר 2017.

Barbara Opall-Rome
Training with US and NATO Navies DefenseNews, January 12, 2017.

הערות שוליים

קטגוריה:אדמירלים בצי ארצות הברית
קטגוריה:אמריקאים מעוטרי אות לגיון ההצטיינות
קטגוריה:אמריקאיות מעוטרות אות לגיון ההצטיינות
קטגוריה:מעוטרי מדליית השירות המצוין של הצי
קטגוריה:בוגרי האקדמיה הימית של ארצות הברית
קטגוריה:בוגרות האקדמיה הימית של ארצות הברית
קטגוריה:בוגרי מכללת פיקוד ומטה הכללי של צבא ארצות הברית
קטגוריה:גנרליות ואדמירליות אמריקאיות
קטגוריה:מפקדי פיקוד אירופה ואפריקה של צי ארצות הברית
קטגוריה:אמריקאיות שנולדו ב-1960
קטגוריה:אמריקאים שנולדו ב-1960